Արցախի հնագույն և անառիկ ամրոցներից մեկն է: Գտնվում է Գտիչ լեռան վրա: Արևմուտքից և հարավից շրջափակված է ժայռազանգվածներով, իսկ արևելյան կողմից եղել է պարսպապատ, որը ներկայումս մասամբ պահպանվել է: Թովմա Արծրունու վկայությամբ Դիզակի իշխան Եսայի Աբու-Մուսեն 9դ. արաբական արշավանքների ժամանակ Տողասարի գագաթին ստեղծեց մի այնպիսի հզոր պաշտպանական համակարգ, որը անառիկ մնաց դարեր ի վեր և ոչ մի թշնամու չհաջողվեց գրավել այն: Ամրոցի տարածքում պահպանվել են բազմաթիվ շինությունների մնացորդներ, գերեզմանոցը, ինչպես նաև մի գետնափոր, իսկ վերևի մասում ժայռի ամենաբարձրադիր վայրում՝ եկեղեցին, որ կրում է " Թեժ " անվանումը: